[pic] | IL-KUMMISSJONI TAL-KOMUNITAJIET EWROPEJ |

Brussell, 24.4.2008

KUMM (2008) 216 finali

KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL

Rekwiżiti ta' Assigurazzjoni għal Operaturi ta' l-Ajruplani [Operaturi ta' l-Inġenji ta' l-Ajru] fl-UE – Rapport dwar it-Tħaddim tar-Regolament 785/2004

KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL

Rekwiżiti ta' Assigurazzjoni għal Operaturi ta' l-Ajruplani [Operaturi ta' l-Inġenji ta' l-Ajru] fl-UE – Rapport dwar it-Tħaddim tar-Regolament 785/2004

1. Introduzzjoni

Sa ftit ilu, ir-regoli Komunitarji fil-qasam tal-liċenzjar tat-trasportaturi ta' l-ajru kineu jirrikjedu sempliċement li t-trasportaturi ta' l-ajru jkunu "inxurjati kontra responsabbiltà fil-każ ta' inċidenti, b'mod partikolari fir-rigward ta' passiġġieri, bagalji, merkanzija, posta u partijiet terzi"[1], mingħajr ma jiġu stabbiliti kwalunkwe kriterji jew ammonti li għandhom ikunu osservati. Fl-2002, sabiex tiġi żgurata l-appplikazzjoni trasparenti, mhux diskriminatorja u armonizzata tar-rekwiżiti minimi ta' l-assigurazzjoni, il-Kummissjoni Ewropea pproporniet Regolament dwar ir-rekwiżiti ta' l-assigurazzjoni għat-trasportaturi bl-ajru u għall-operaturi ta' l-ajruplani[2].

Fit-30 ta' April 2005, daħal fis-seħħ ir-Regolament (KE) Nru 785/2004 tal-Parlament Ewropew u tal-Kunsill dwar ir-rekwiżiti ta' l-assigurazzjoni tat-trasportaturi ta' l-ajru u l-operaturi ta' l-inġenji ta' l-ajru. Ir-Regolament 785/2004 jimponi obbligi minimi ta' l-assigurazzjoni fuq it-trasportaturi ta' l-ajru u fuq l-operaturi ta' l-inġenji ta' l-ajru mhux kummerċjali fir-rigward tar-responsabbiltà ta' passiġġieri, bagalji, merkanzija, posta u partijiet terzi.

Ir-Regolament japplika għat-trasportaturi ta' l-ajru u l-operaturi ta' l-inġenji ta' l-ajru kollha li jtiru fi ħdan, lejn, ‘il barra minn jew - sa ċertu punt – minn fuq territorju ta' l-UE, minbarra l-inġenji ta' l-ajru ta' l-Istat, mudelli ta' l-inġenji ta' l-ajru b'massa massima ta' tluq (MTOM) ta' anqas minn 20 kg, inġenji ta' l-ajru li jittellgħu bl-użu tar-riġlejn ( foot-launched ), blalen ta' l-ajru ( captive balloons ), tajriet u paraxuts. B'hekk dan ir-Regolament jistabbilixxi ambjent ekwu għall-operaturi ta' l-inġenji ta' l-ajru kollha mill-Ewropa u dawk minn pajjiżi terzi li jtiru fi ħdan, lejn jew mill-Komunità.

Il-prinċipju bażiku tar-Regolament huwa r-rekwiżit li t-trasportaturi ta' l-ajru u l-operaturi ta' l-inġenji ta' l-ajru kollha għandhom ikunu inxurjati fir-rigward tar-responsabbiltà tagħhom speċifika għall-avjazzjoni fir-rigward ta' passiġġieri, bagalji, merkanzija u partijiet terzi; il-perikli assigurati jinkludu l-gwerra u l-perikli assoċjati mat-terroriżmu (l-Artkolu 4 (1)).

Minn meta daħal fis-seħħ ir-Regolament, il-Kummissjoni sejħet erba' laqgħat tal-grupp ta' l-assigurazzjoni ad-hoc ma' l-Istati Membri u l-industrija biex jiddiskutu l-iżviluppi fis-suq. Ma kienx hemm bżonn li tissejjaħ laqgħa tal-Kumitat (Aċċess għas-Suq) skond il-proċedura prevista fl-Artikolu 9 tar-Regolament fir-rigward ta' reviżjoni tar-rekwiżiti minimi ta' l-assigurazzjoni jew ta' falliment fis-suq ta' l-assigurazzjoni.

Il-Kummissjoni nediet konsultazzjoni miftuħa fil-21 ta' Settembru 2004 biex tiġbor kummenti minn partijiet interessati dwar it-tħaddim tar-Regolament 785/2004. Il-Kummissjoni rċeviet 68 kontribut minn partijiet interessati[3] u ddiskutiet ir-reazzjonijiet f'laqgħa tal-grupp ta' l-assigurazzjoni ad-hoc li saret fl-1 ta' Frar 2008.

Il-Kummissjoni ħejjiet dan ir-rapport dwar it-tħaddim tar-Regolament 785/2004 tliet snin wara d-dħul fis-seħħ tiegħu, kif stipulat fl-Artikolu 10 (1) tar-Regolament.

2. L-Assigurazzjoni ta' l-Avjazzjoni u r-Responsabbiltà ta' l-Avjazzjoni

Ir-Regolament 785/2004 jimponi obbligi minimi ta' l-assigurazzjoni fir-rigward tar-responsabbiltà ta' passiġġieri, bagalji, merkanzija u partijiet terzi. Ir-Regolament jiżgura li t-trasportaturi ta' l-ajru u l-operaturi ta' l-ajru jkunu inxurjati għar-responsabbiltà tagħhom marbuta speċifikament ma' l-avjazzjoni. Madankollu ir-Regolament ma jbiddel xejn mir-regoli eżistenti dwar ir-responsabbiltà li tirriżulta minn konvenzjonijiet internazzjonali, mil-leġiżlazzjoni Komunitarja u mil-leġiżlazzjoni nazzjonali ta' l-Istati Membri ta' l-UE. Għaldaqstant rapport dwar ir-rekwiżiti ta' l-assigurazzjoni jeħtieġ ukoll li jirreferi għar-regoli eżistenti dwar ir-responsabbiltà.

a) Responsabbiltà ta' Passiġġieri u ta' Bagalji

Ir-regoli madwar id-dinja kollha dwar ir-responsabbiltà tat-trasportatur ta' l-ajru tal-passiġġieri u l-bagalji tagħhom ġew stabbiliti fil-Konvenzjoni għall-Unifikazzjoni ta' Ċerti Regoli Relatati mat-Trasportazzjoni Internazzjonali bl-Ajru (il-Konvenzjoni ta' Montreal). Il-Komunità Ewropea rratifikat il-Konvenzjoni ta' Montreal u d-dispożizzjonijiet tagħha ddaħħlu permezz tar-Regolament tal-Parlament Ewropew u tal-Kunsill (KE) Nru 889/2002 li jemenda r-Regolament tal-Kunsill (KE) Nru 2027/9 dwar ir-responsabbiltà ta' trasportaturi bl-ajru fl-eventwalità ta' inċidenti.

Il-Konvenzjoni ta' Montreal tipprovdi għal reġim ta' responsabbiltà illimitata fil-każ ta' mewt ta' jew ta' korriment tal-passiġieri. Għal ħsarat sa limitu ta' 100,000 SDR[4] it-trasportatur ta' l-ajru ma jistax jikkontesta talbiet għal kumpens; fi kliem ieħor ir-responsabbiltà hija waħda stretta. Għal ammont ta' ħsarat akbar minn dan, it-trasportatur ta' l-ajru ma jkunx responsabbli jekk jirnexxielu jipprova li ma kienx negliġenti jew inkella ħati b'mod ieħor. Ir-Regolament 785/2004 jimponi rekwiżiti minimi ta' l-assigurazzjoni għal responsabbiltà fir-rigward ta' passiġġieri ta' 250,000 SDR għal kull passiġġier. Dawn ir-rekwiżiti minimi ta' l-assigurazzjoni jkopru mhux biss responsabbiltà stretta, iżda wkoll responsabbiltà legali bbażata fuq id-delitt.

Il-Konvenzjoni ta' Montreal tillimita r-responsabbiltà fir-rigward ta' dewmien ta' bagalji, destruzzjoni, telf jew ħsara fil-bagalji sa 1000 SDR. B’konsegwenza, ir-Regolament 785/2004 jimponi rekwiżiti minimi ta' l-assigurazzjoni għal responsabbiltà fir-rigward ta' bagalji ta' 1000 SDR għal kull passiġġier.

b) Responsabbiltà ta' Merkanzija

Il-Konvenzjoni ta' Montreal tkopri wkoll ir-responsabbiltà fir-rigward ta' merkanzija. Ir-rekwiżiti minimi ta' l-assigurazzjoni stabbiliti bir-Regolament 785/2004 ta' 17-il SDR għal kull kilo jirriflettu l-limiti ta' responsabbiltà tal-Konvenzjoni ta' Montreal.

c) Responsabbiltà ta' Parti Terza

Bħalissa l-komunità ma għandha l-ebda regoli armonizzati fir-rigward tar-responsabbiltà ta' parti terza. Ir-Regolament 785/2004 jimponi rekwiżiti minimi ta' l-assigurazzjoni li jikkorrispondu mal-massa massima ta' tlugħ (MTOM) ta' l-inġenju ta' l-ajru kif speċifikat fiċ-ċertifikat ta' l-airworthiness. Dan l-approċċ jirrifletti r-relazzjoni bejn il-piż u l-ħsara potenzjali minn parti terza li jista' jiġi kkaġunat minn kull tip ta' inġenju ta' l-ajru. Diversi Stati Membri għandhom regoli li permezz tagħhom ir-responsabbiltà ta' l-operaturi ta' l-inġenji ta' l-ajru vis-à-vis partijiet terzi hija bbażata fuq delitt ippruvat li jirriżulta minn negliġenza jew minn imġieba ħażina oħra. Stati Membri oħrajn japplikaw il-prinċipju ta' responsabbiltà stretta – f'ċerti każijiet illimitati, f'każijiet oħrajn limitati għal ċerti ammonti.

Madankollu qed isiru sforzi konsiderevoli fil-livell globali biex jiġu stabbiliti regoli armonizzati ta' responsabbiltà ta' parti terza għall-operaturi ta' l-inġenji ta' l-ajru. Abbozz ta' Konvenzjoni dwar Kumpens għal Ħsarat Ikkaġunati minn Inġenji ta' l-Ajru lil Partijiet Terzi, fil-każ ta' Interferenza Kontra l-Liġi qed tiġi diskussa mill-Kumitat Legali ta' l-ICAO fil-ħin tal-pubblikazzjoni ta' dan ir-rapport. L-abbozz tal-Konvenzjoni, kif ġie propost lill-Kumitat Legali ta' l-ICAO, ikun jillimita r-responsabbiltà ta' l-operaturi ta' l-inġenji ta' l-ajru fir-rigward ta' partijiet terzi f'każijiet ta' interferenza kontra l-liġi għall-ammonti ta' l-assigurazzjoni meħtieġa skond l-Artikolu 7 tar-Regolament 785/2004, ibbażat fuq l-istess klassifikazzjoni ta' l-inġenju ta' l-ajru skond il-kategorija tal-piż.

Meta l-Kummissjoni pproponiet ir-Regolament dwar ir-rekwiżiti ta' l-assigurazzjoni, kienet ta' l-opinjoni "li ma hemmx raġunijiet suffiċjenti li juru li jirrijkedu l-ħtieġa għall-introduzzjoni ta' responsabbiltà stretta għat-trasportaturi ta' l-ajru vis-à-vis partijiet terzi għal riskji marbutin ma' atti ta' gwerra u ta' terrorizmu"[5]. Madankollu, il-konsultazzjoni li saret fuq it-tħaddim tar-Regolament 785/2004 turi li xi partijiet interessati u Stati Membri setgħu jaraw il-benefiċċji li jkollu l-istabbiliment ta' regoli armonizzati dwar responsabbiltà ta' parti terza sabiex jiġi żgurat ambjent ekwu.

Il-Kummissjoni tapprezza li fil-perspettiva ta' ħafna mit-trasportaturi ta' l-ajru u ta' l-operaturi ta' l-inġenji ta' l-ajru r-riskju ta' l-attakki ta' terroriżmu għandu jkun il-kompitu ta' l-Istati u mhux ta' l-operaturi ta' l-inġenji ta' l-ajru. Madankollu, il-Konvenzjoni ta' Montreal ma teżentix lit-trasportaturi ta' l-ajru mir-responsabbiltà tagħhom tal-passiġġieri fl-eventwalità ta' attakki ta' terroriżmu. Skond il-leġiżlazzjoni nazzjonali ta' ħafna mill-Istati Membri, l-operturi ta' l-inġenji ta' l-ajru huma responsabbli għal ħsarat ikkaġunati minn atti ta' terroriżmu lil partijiet terzi. Sakemm ma jitbiddlux ir-regoli dwar ir-responsabblità, ma hemm l-ebda possibbiltà li jitwarrab ir-rekwiżit ta' l-assigurazzjoni kontra t-terroriżmu. Jekk l-abbozz tal-Konvenzjoni dwar il-Kumpens għal Ħsarat Ikkaġunati minn Inġenji ta' l-Ajru lil Partijiet Terzi f'każ ta' Interferenza Kontra l-Liġi ma jirnexxilux jistabbilixxi regoli globali, il-Kummissjoni se tirrevedi s-sitwazzjoni u tista' tipproponi armonizzazzjoni tar-regoli ta' responsabbiltà ta' parti terza fi ħdan il-Komunità.

3. Tħaddim tar-Regolament 785/2004

Fit-tliet snin minn mindu daħal fis-seħħ, ir-Regolament kien effettiv fl-iżgurar ta' kopertura ta' l-assigurazzjoni ta' kull inġenju ta' l-ajru li jtir fi ħdan, lejn jew mill-Komunità. Kien hemm ftit li xejn każijiet ta' operaturi ta' l-inġenji ta' l-ajru li ma jikkonformawx mar-rekwiżiti ta' l-assigurazzjoni. L-awtoritajiet ta' l-avjazzjoni ċivili mill-Istati Membri rrapportaw li xi trasportaturi ta' pajjiżi terzi – ġeneralment trasportaturi biċ-ċarter mill-Ażja Ċentrali – issospendew l-operat tagħhom wara d-dħul fis-seħħ tar-Regolament. Is-suq ta' l-assigurazzjoni jipprovdi lit-trasportaturi ta' l-ajru u l-operaturi ta' l-ingeġnji ta' l-ajru kollha bil-kopertura meħtieġa bir-Regolament.

Ir-reazzjonijiet għall-konsultazzjoni wrew li r-Regolament huwa ċar u dirett biżżejjed biex jiġi applikat. Ħlief għal xi ftit eċċezzjonijiet, it-trasportaturi ta' l-ajru u l-operaturi ta' l-inġenji ta' l-ajru juru l-konformità tagħhom mar-rekwiżiti stipulati fl-Artikolu 5 (1) billi jiddepożitaw ċertifikat ta' l-assigurazzjoni. Jekk it-trasportaturi ta' l-ajru u l-operaturi ta' l-inġenji ta' l-ajru ta' pajjiżi terzi ma jipprovdux prova ta' l-assigurazzjoni l-Istati Membri jirrifjutawlhom id-dritt li jinżlu l-art skond l-Artikolu 8(6). Din is-sanzjoni wriet li kienet effettiva u disswassiva ħafna, u żammet lil xi trasportaturi ta' pajjiżi terzi milli jtiru fil-Komunità mingħajr kopertura ta' l-assigurazzjoni tajba. Safejn huma kkonċernati t-trasportaturi ta' l-ajru u l-operaturi ta' l-inġenji ta' l-ajru, qajla kien hemm każijiet fejn l-Istati Membri kellhom bżonn japplikaw is-sanzjonijiet. Din hija indikazzjoni li r-rekwiżiti minimi ta' l-assigurazzjoni kif stabbiliti bir-Regolament huma ċari u porporzjonati għall-ksib ta' l-għan.

L-Istati Membri jagħmlu użu limitat tal-possibbiltà li joffrilhom l-Artikolu 8(2) li jirrikjedu prova ta' l-assigurazzjoni valida minn trasporaturi ta' l-ajru u operaturi ta' l-inġenji ta' ajru li jtiru fuq it-territorju tagħhom. Ħafna mill-Istati Membri jillimitaw ruħhom infushom billi jirrikjedu prova ta' l-assigurazzjoni biss minn trasportaturi ta' l-ajru li jtiru fuq it-territorju tagħhom b'merkanzija perikoluża.

Xi Stati Membri wżaw l-għażla pprovduta fl-Artikolu 6(1) tar-Regolament biex jistabbilixxu livell aktar baxx ta' kopertura minima ta' l-assigurazzjoni fir-rigward ta' l-operat mhux kummerċjali ta' l-inġenji ta' l-ajru b'MTOM ta' anqas minn 2,700 kg sakemm it-tali kopertura tkun talanqas 100,000 SDR għal kull passiġġier. Bħala riżultat, bħalissa japplikaw rekwiżiti minimi differenti ta' l-assigurazzjoni għar-responsabbiltà tal-passiġġieri għal operat mhux kummerċjali li jsir minn ingenji ta' l-ajru żgħar. Uħud mill-Istati Membri jitolbu assigurazzjoni ta' 100,000 SDR għal kull passiġġier; Stati Membri oħra jirrikjedu 250,000 SDR għal kull passiġġier; Ta' sikwit, dan wassal għal diffikultajiet għal operaturi ta' l-inġenji ta' l-ajru żgħar ta' l-avjazzjoni ġenerali li jaqsmu l-fruntieri. Madankollu, ma hemm l-ebda evidenza li din id-differenzazzjoni rriżultat f'impedimenti għall-moviment ħieles ta' persuni. Għaldaqstant, is-servizzi tal-Kummissjoni ma humiex tal-fehma li hemm il-bżonn li r-Regolament jiġi emendat sabiex ir-rekwiżiti ta' l-assigurazzjoni tal-passiġġieri jiġu armonizzati għat-tali operat mhux kummerċjali minn inġenji ta' l-ajru żgħar.

Madankollu, għadd ta' kwistjonijiet marbutin ma' l-implimentazzjoni tar-Regolament mill-awtoritajiet nazzjonali jidhru li jeħtieġu aktar kjarifika. Il-kwistjonijiet rilevanti huma:

- Iċ-ċertifikat ta' l-assigurazzjoni

Ir-reazzjonijiet minn partijiet interessati u l-awtoritajiet ta' l-avjazzjoni żvelaw appoġġ fuq firxa wiesgħa għal ċertifikat ta' l-assigurazzjoni standard. Format standard jissimplifika l-proċeduri, jiffaċilita s-sorveljanza regolatorja, joħloq ċarezza u jnaqqas il-piż regolatorju għall-operaturi ta'l-inġenji ta' l-ajru. Madankollu, is-servizzi tal-Kummissjoni ma humiex tal-fehma li hemm il-bżonn li jiddaħħal ċertifikat ta' l-assigurazzjoni standard fil-leġiżlazzjoni. Ċertifikat li jorbot legalment inaqqas mill-flessibbiltà fl-adattament għal ċirkostanzi ġodda. Ta' min wieħed jinnota li s-suq ta' l-assigurazzjoni diġà żviluppa formati li ġew aċċettati fuq firxa wiesgħa, kemm għal trasportaturi ta' l-ajru kummerċjali kif ukoll għal operaturi fl-avjazzjoni ġenerali Dawn il-formati huma adegwati biex juru konformità mar-rekwiżiti tar-Regolament 785/2004. Mudelli ta' ċertifikati ta' l-assigurazzjoni li ġew żviluppati minn London Market Insurance Brokers Committee u International Union of Aviation Insurers huma inklużi fl-Anness ma' dan ir-Rapport. Il-Kummissjoni tilqa' dawn l-isforzi mis-suq ta' l-assigurazzjoni biex jiġi ffaċilitat it-tħaddim tar-Regolament 785/2004. Bħalissa, żewġ Stati Membri għandhom rekwiżiti nazzjonali speċifiċi għaċ-ċertifikat ta' l-assigurazzjoni. Il-Kummissjoni se tħeġġeġ aktar diskussjonijiet bejn l-industrija u l-Istati Membri sabiex ittejjeb aktar il-mudelli taċ-ċertifikati bil-għan li tiżgura li jiġu aċċettati fis-27 Stat Membru kollha.

- Il-forniment ta' ċertifkati ta' l-assigurazzjoni

Xi Stati Membri staqsew dwar il-possibbiltà li ċ-ċertifikati ta' l-assigurazzjoni jinħarġu mill-brokers ta' l-assigurazzjoni. Hija prattika komuni fl-assigurazzjoni ta' l-avjazzjoni li inġenju ta' l-ajru jiġi assigurat minn għadd ta' kumpaniji ta' l-assigurazzjoni sabiex ir-riskji jitqassmu. Bħala konsegwenza, iċ-ċertifikati ta' l-assigurazzjoni ta' sikwit jinħarġu minn brokers ta' l-assigurazzjoni aktar milli mill-assiguraturi. Ir-Regolament 785/2004 jirrikjedi li t-trasportaturi ta' l-ajru u l-operaturi ta' l-inġenji ta' l-ajru juru konformità mar-rekwiżiti ta' l-assigurazzjoni stabbiliti fir-Regolament permezz tad-depożitu ta' ċertifikat ta' l-assigurazzjoni. Għall-finijiet tar-Regolament, m'hix rilevanti jekk tali ċertifikat ta' l-assigurazzjoni jinħariġx mill-assiguraturi nfushom jew inkella minn broker ta' l-assigurazzoni f'isem l-assiguratur.

- Ir-relazzjoni bejn iċ-ċertifikat ta' l-assigurazzjoni u t-termini u l-kundizzjonijiet tal-polza ta' l-assigurazzjoni.

Ir-Regolament 785/2004 jimponi rekwiżiti ta' l-assigurazzjoni fuq it-trasportaturi ta' l-ajru u l-operaturi ta' l-inġenji ta' l-ajru Ir-Regolament ma jindaħalx fl-arranġamenti kuntrattwali bejn l-operaturi ta' l-inġenji ta' l-ajru u s-sottoskritturi ta' l-assigurazzjoni. Madankollu, fejn iċ-ċertifikati ta' l-assigurazzjoni jkunu ta' sikwit soġġetti għat-termini, il-kundizzjonijiet, il-limitazzjonijiet u l-esklużjonijiet miftiehma fil-polza ta' l-assigurazzjoni, l-awtoritajiet ta' l-avjazzjoni jistgħu jkollhom bżonn evidenza li dawk it-termini u l-kundizzjonijiet ma jaffettwawx il-konformità ta' l-operatur ta' l-inġenju ta' l-ajru mar-rekwiżiti minimi ta' l-assigurazzjoni (e.g. billi jitħallew barra r-riskji tat-terroriżmu). Aktar minn dan, biex il-konformità mar-Regolament tiġi żgurata mhuwiex meħtieġ eżami tat-termini u l-kundizzjonijiet mill-awtoritajiet ta' l-avjazzjoni .

4. Żviluppi fis-Suq ta' l-Assigurazzjoni ta' l-Avjazzjoni minn meta r-Regolament daħal fis-seħħ

Ir-Regolament 785/2004 japplika għall-operaturi ta' l-inġenji ta' l-ajru, mhux għal assiguraturi ta' l-avjazzjoni. Madankollu, l-iżviluppi fis-suq ta' l-assigurazzjoni ta' l-avjazzjoni jipprovdu l-kuntest li jiddetermina l-impatt ekonomiku tar-rekwiżiti ta' l-assigurazzjoni fuq l-operaturi ta' l-inġenji ta' l-ajru.

Meta l-Kummissjoni pproponiet Regolament dwar ir-rekwiżiti ta' l-assigurazzjoni għal trasportaturi ta' l-ajru fl-2002, is-suq għall-assigurazzjoni ta' l-avjazzjoni kien affettwat b'mod serju mill-avvennimenti katastrofiċi ta' 9/11. L-ispejjeż ta' l-assigurazzjoni żdiedu sostanzjalment. It-tneħħija ta' kopertura ta' l-assigurazzjoni għal atti ta' gwerra u ta' terroriżmu wara l-attakki ta' terroriżmu ta' 9/11 qajmet tħassib serju dwar il-kopertura tat-trasportaturi ta' l-ajru u ta' l-operaturi ta' l-ajru.[6]

Minn mindu r-Regolament daħal fis-seħħ kien hemm ritorn lura għal kundizzjonijiet tas-suq ħfief. Il-kapaċità ġdida fis-suq ta' l-assigurazzjoni tal-linji ta' l-ajru wasslet għal żdieda fil-kompetizzjoni, li min-naħa tagħha naqqset l-ispiża ta' l-assigurazzjoni ta' l-avjazzjoni. Minbarra dan, ir-reputazzjoni tas-sikurezza tat-trasport bl-ajru, b'livelli ta' telf relativvament baxxi, mill-2004 kellha sehem fit-tnaqqis sinifikanti tal-primjums ta' l-assigurazzjoni.

Bejn l-2004 u Settembru 2006, il-primjums tat-tiġdid naqqsu b'bejn 5-10% fis-sena. F'Ottubru 2006, fl-istaġun tat-tiġdid il-primjums naqqsu b'aktar minn 20%, li wassal għal bidla medja ta’ -16%[7] fil-premjums ta’ l-2006. Fl-ewwel nofs tas-sena 2007, il-primjums tat-tiġdid reġgħu waqgħu b'madwar 20%. Fl-istaġun tat-tiġdid ta’ tmiem l-2007 kien hemm tnaqqis ta' madwar 11% fil-primjums.[8]Ta' min wieħed jinnota li dan it-tnaqqis fil-primjums seħħ fl-istess żmien ma' esponiment ogħla dovut għal żieda kemm fil-għadd tal-passiġġieri tal-linji ta' l-ajru kif ukoll fil-valuri tal-flotta ta' l-inġenji ta' l-ajru. It-total ta' primjums ta' kopertura fuq l-inġenju ta' l-ajru u ta' responsabbilta ( lead hull and liability ) waqa' minn 3.4 bn dollaru fl-2002 għal 1.5 bn dollaru fl-2007. Fl-2006, fil-każ tat-trasportaturi ta' l-ajru Ewropej, il-primjums totali ta' kopertura fuq l-inġenju ta' l-ajru u ta' responsabbiltà waqgħu taħt il-500 miljun dollaru.[9]

Fiż-żmien meta ġie adottat ir-Regolament, il-Kummissjoni kienet qed tinvestiga l-kompattibbiltà ta' ċerti prassi fis-suq ta' l-assigurazzjoni tal-linji ta' l-ajru mar-regoli dwar il-Kompetizzjoni tal-KE. L-istħarriġ żvela li l-istrutturi għal kooperazzjoni fost l-assiguraturi ta' l-avjazzjoni kienu qegħdin iżommu s-suq milli jaħdem tajjeb kif suppost. F'Marzu 2005, sabiex jinħolqu protezzjonijiet kontra kooperazzjoni żejda, l-assiguraturi ta' l-avjazzjoni Ewropea daħlu f’impenn biex jirriformaw il-prassi tagħhom[10]. F'Ġunju 2005 ġie stabbilit il-Grupp ta’ Klawżoli dwar l-Assigurazzjoni ta' l-Avjazzjoni mil-Lloyd's Market Association u mill-International Underwriting Association of London. L-AICG jistabbilixxi frażijiet, klawżoli u varjanti standard u mhux vinkolanti għall-użu fil-poloz ta' l-assigurazzjoni ta' l-avjazzjoni. L-utenti jiġu kkonsultati dwar il-klawżoli proposti u huma stess jistgħu jissuġġerixxu klawżoli varjanti. Il-minuti tal-laqgħat ta' l-AICG u l-abbozzi tal-frażijiet u l-klawżoli jiġu ppubblikati[11]. Dan żied it-trasparenza għat-trasportaturi ta' l-ajru b’mod sinifikanti. Għamilha wkoll aktar faċli sabiex il-Kummissjoni u l-awtoritajiet nazzjonali jissorveljaw is-suq ta' l-assigurazzjoni.

Wara 9/11, l-assiguraturi ta' l-avjazzjoni ħolqu suq tar-Responsabbiltà ta' Eċċess ta' Parti Terza għal Gwerra [ Excess Third Party War Liability ], valur stipulat fuq ammont ikkanċellat għal riskji tal-ġwerra u tat-terroriżmu.[12] Dawn il-primjums tar-Responsabbiltà ta' Eċċess ta' Parti Terza għal Gwerra tbaxxew b'mod sinifikanti, minn .7 bn dollaru fl-2001 għal $0.13 bn fl-2007. In-nuqqas ta' telf u l-kundizzjonijiet tas-suq wasslu għal tnaqqis sinifikanti fl-ispejjeż ta' l-assigurazzjoni. Jidher li, fl-2007, l-primjums fuq ir-responsabbiltà ta' eċċess ta' parti terza naqqsu b'madwar 40% għal kull passiġġier[13].

Il-Grupp ta’ Klawżoli dwar l-Assigurazzjoni ta' l-Avjazzjoni (AICG) irreveda l-Klawżola dwar il-Gwerra, il- Hi-jacking u l-Esklużjoni ta' Riskji Oħra u l-klawżoli relatati ta' restawr. F'Awissu 2006, il-Grupp ta’ Klawżoli dwar l-Assigurazzjoni ta' l-Avjazzjoni ppubblika klawżoli ġodda ta' esklużjoni u ta' restawrs assoċjati mal-kopertura ta' responsabbiltà[14]. Il-klawżola dwar l-esklużjoni AVN48C kif ġie rrestawrat bil-klawżola ta' l-estensjoni AVN52H tkun teskludi r-riskji kollha ta' l-WMD (Weapons of Mass Destruction – armi tal-qerda tal-massa) mill-polza ta' l-assigurazzjoni. Il-klawżola ta' l-esklużjoni varjanti AVN48D kif ingħatat valur fuq ammont ikkanċellat/imnaqqas bil-klawżola ta' l-estensjoni AVN52K tkun tkopri livell limitat ta' riskji WMD, minbarra dawk nukleari. Wara konsultazzjoni ma' Stati Membri, il-Kummissjoni f'Jannar 20047 infurmat lis-sottoskritturi ta' l-assigurazzjoni li l-esklużjoni tar-riskji kollha ta' WMD mill-polza ta' l-assigurazzjoni tirrendi lill-operaturi ta' l-inġenji ta' l-ajru f'kontravenzjoni tar-rekwiżiti minimi ta' assigurazzjoni stabbiliti fir-Regolament.

Minn meta ġew ippubblikati mill-AICG, dawn il-klawżoli għadhom ma ntużawx fil-kuntratti ta' l-assigurazzjoni ta' l-avjazzjoni. Minħabba l-kundizzjonijiet attwali tas-suq, is-suq mhux mistenni li jdaħħal il-klawżoli ġodda fiż-żmien qasir. Bħalissa, ma hemm l-ebda indikazzjoni li s-suq qed jonqos milli jipprovdi biżżejjed kopertura ta' l-assigurazzjoni fuq riskji ta' WMD. Il-Kummissjoni se tkompli tissorvelja l-iżvilupp mill-qrib, kemm biex tiżgura konformità mar-Regolament kif ukoll biex tippermetti lill-operaturi ta' l-inġenji ta' l-ajru joperaw.

5. L-Impatt Ekonomiku fuq it-Trasportaturi ta' l-Ajru u l-Operaturi ta' l-Ajru

Bħala konsegwenza loġika tar-rekwiżiti armonizzati, l-impatt ekonomiku inħass l-aktar minn dawk l-operaturi ta' l-inġenji ta' l-ajru li ma kinux suġġetti għal rekwiżiti minimi stretti ta' l-assigurazzjoni qabel id-dħul fis-seħħ tar-Regolament. Kellu impatt limitat biss fuq dawk l-operaturi li kienu diġà xtraw kopertura ta' l-assigurazzjoni li kienet ogħla mir-rekwiżiti tar-Regolament qabel id-dħul fis-seħħ tiegħu.

Għall-maġġoranza tat-trasportaturi ta' l-ajru, l-impatt ekonomiku tar-Regolament kien wieħed limitat. It-trasportaturi ta' l-ajru kbar jixtru kopertura ta' l-assigurazzjoni li taqbeż ir-rekwiżiti minimi għal raġunijiet ta' ġestjoni ta' riskju korporattiv. Dawk li jikru l-inġenji ta' l-ajru ġeneralment jitolbu kopertura ta' l-assigurazzjoni ogħla minn dik meħtieġa bir-Regolament. Għaldaqstant, it-trasportaturi ta' l-ajru li jikru l-inġenji ta' l-ajru jkollhom assigurazzjoni ħafna aktar ogħla mir-rekwiżiti minimi. Anke t-trapsortaturi ta' l-ajru li joperaw inġenji ta' l-ajru żgħar ġeneralment ikollhom kopertura ta' l-assigurazzjoni ogħla mir-rekwiżiti minimi. Minħabba l-kundizzjonijiet tas-suq, l-ispejjeż ta' l-assigurazzjoni bħalissa jikkostitwixxu fattur ta' spiża relattivament żgħir għat-trasportaturi ta' l-ajru. Wara 9/11, l-ispejjeż ta' l-assigurazzjoni żdiedu bejn 1.30 dollaru u 1.85 dollar għal kull passiġġier.[15] L-ispiża medja ta' l-assigurazzjoni għall-industrija tal-linja ta' l-ajru ta' l-UE fl-2007 kienet 0.54 dollaru kull passiġġier għal kull titjira[16].

Fir-rigward ta' l-impatt ekonomiku fuq l-avjazzjoni ġenerali, dan kien ivarja xi ftit bejn l-Istati Membri. Qabel id-dħul fis-seħħ tar-Regolament, xi Stati Membri kienu jesiġu li l-operaturi ta' l-inġenji ta' l-ajru mhux kummerċjali jkollhom bil-lest koperatura ta' l-assigurazzjoni simili jew saħansitra ogħla. Fil-biċċa l-kbira ta' l-Istati Membri, l-avjazzjoni ġenerali ma ġietx affettwata serjament. Generalment, l-impatt inizjali wara d-dħul fis-seħħ tar-Regolament kien akbar, iżda l-kundizzjonijiet tas-suq fuq is-suq ta' l-assigurazzjoni ta' l-avjazzjoni dawn l-aħħar snin wasslu għal tnaqqis sinifikanti fuq il-primjums. F'xi Stati Membri, madankollu, u b'mod paritkolari f'xi Stati Membri ġodda, l-ispejjeż ta' l-assigurazzjoni għal operaturi ta' l-inġenji ta' l-ajru mhux kummerċjali żdiedu sostanzjalment bħala riżultat tar-Regolament. Tliet Stati Membri rrapportaw żidietta' aktar minn 100% fl-ispejjeż. Uħud mill-operaturi ta' l-inġenji ta' l-ajru żgħar ġew affettwati minn żidiet sostanzjali fl-ispejjeż e.g. glajders, blalen ta' l-arja sħuna, ajruplani ultra-light. L-istess jgħodd għal operaturi ta' ajruplani tal-gwerra ta' wirt storiku (bħal "Sally B" B-17).

Ir-Regolament wassal għal żieda qawwija fir-rekwiżiti ta' l-assigurazzjoni għal ċerti inġenji ta' l-ajru ta' wirt storiku li għandhom MTOM ċertifkata għolja. Bħala konsegwenza, kien hemm xi tħassib li minħabba r-Regolament, l-ajruplani tal-gwerra ta' wirt storiku ma jitħallewx jittajru. Skond l-operaturi ta' l-inġenji ta' l-ajru ta' wirt storiku, ir-riskji ta' ħsara ta' parti terza huma sostanzjalment aktar baxxi minn dawk ta' l-inġenji ta' l-ajru moderni ta' l-istess kategorija ta' piż, minħabba l-utilizzazzjoni baxxa u r-restrizzjonijiet ta' operat ta' l-inġenji ta' l-ajru bħal dawn. Madankollu, ħafna mir-reazzjonijiet li daħlu tul il-konsultazzjoni jindikaw li s-suq ta' l-assigurazzjoni qed iqis dawn il-karatteristiċi speċifiċi b'mod xieraq. Filwaqt li l-kategoriji tal-piż tar-Regolament jistgħu ma jkunux adattati perfettament għal ajruplani ta' wirt storiku, ikun diffiċli biex tiġi ġġustifikata eżenzjoni mir-regoli ġenerali. Ix-xejra ta' l-esperjenza ta' l-Istati Membri bi flotta kbira ta' l-inġenji ta' l-ajru ta' wirt storiku, partikolarment ir-Renju Unit, tikkonferma li r-rekwiżiti tar-Regolament 785/2004 huma xierqa għal kull inġenju ta' l-ajru, kemm jekk ikun modern kif ukoll storiku. Eżempju ta' dan l-aħħar. ajruplan tal-bombi Vulcan li ġie restawrat u li għandu MTOM ta' 79,379 kg, wera li s-suq ta' l-assigurazzjoni kapaċi jipprovdi soluzzjonijiet flessibbli għall-operaturi ta' l-inġenji ta' l-ajru ta' wirt storiku f'konformità mar-rekwiżiti tar-Regolament[17]. Fid-dawl ta’ riżultati tal-passat ta' soluzzjonijiet ibbażati fuq is-suq, il-Kummissjoni hija tal-fehma li bħalissa ma' hemm l-ebda evidenza li jenħtieġ reviżjoni tar-Regolament. Il-brokers ta' l-assigurazzjoni u s-sottoskritturi ta' l-assigurazzjoni huma kapaċi jivvalutaw b'mod xieraq il-ħsara ta' parti terza minħabba operazzjonijiet ta' l-inġenji ta' l-ajru ta' wirt storiku u jistgħu jipprovdu soluzzjonijiet ibbażati fuq is-suq lill-operaturi ta' l-inġenji ta' l-ajru ta' wirt storiku. Għaldaqstant, għalissa, il-Kummissjoni ma għandhiex l-intenzjoni tintroduċi regoli ta' eżenzjoni kumplessi għal għadd limitat ħafna ta' operaturi ta' l-inġenji ta' l-ajru, iżda minflok, se tiddependi fuq is-suq biex dan jipprovdi soluzzjonijiet li jkunu flessibbli. Madankollu, il-Kummissjoni se tkompli tissorvelja din il-kwistjoni mill-qrib.

6. Kwistjonijiet relatati li jmorru lil hinn mir-Regolament 785/2004

Ir-Regolament 785/2004 jesiġi li l-operaturi ta' l-inġenji ta' l-ajru jiġu assigurati għar-responsabbiltà speċifika ta' l-avjazzjoni tagħhom fir-rigward tar-responsabbilità ta' passiġġieri, bagalji, merkanzija u partijiet terzi. Kopertura ta' l-assigurazzjoni minima għal responsabbiltà ta' posta tiġi stabbilita mill-amministrazzjonijiet nazzjonali. Il-prinċipju ġenerali li jeħtieġ li t-trasportaturi ta' l-ajru jiġu assigurati għar-responsabbiltà tagħhom tal-posta jinsab imdaħħal fir-regoli tal-liċenzjar tal-Komunità.[18]

Ir-Regolament jiżgura li t-trasportaturi ta' l-ajru jkollhom kopertura ta' l-assigurazzjoni xierqa għar-responsabbiltà tagħhom ta' passiġġieri u bagalji, u b’hekk jipprovdi livell għoli ta' protezzjoni għall-passiġġieri fl-UE. Każijiet ta' dan l-aħħar indikaw li l-passiġġieri jistgħu jiffaċċjaw diffikultajiet jekk ikun hemm nuqqas min-naħa tal-linja ta' l-ajru, eż. falliment jew revoka tal-liċenzja operattiva ta' trasportatur ta' l-ajru. F'dan il-kuntest, il-Kummissjoni ħadet vantaġġ mill-konsultazzjoni dwar it-tħaddim tar-Regolament 785/2004 billi esplorat il-mezzi possibbli għat-titjib fil-protezzjoni tal-passiġġieri f'każijiet bħal dawn. Mir-reazzjonijiet li daħlu waqt il-konsultazzjoni, ma joħroġx każ ċar għall-ħieġa ta' rekwiżiti addizzjonalii ta' l-assigurazzjoni għall-protezzjoni tal-passiġġieri fil-każ ta' falliment ta' trasportatur ta' l-ajru. Filwaqt li l-assigurazzjoni għal każijiet bħal dawn hija disponibbli fis-suq, talanqas f'ċerti Stati Membri, din hija assigurazzjoni speċjalizzata għal falliment finanzjarju li ma tiġix offerta fil-kuntest ta' l-assigurazzjoni ta' responsabbiltà ta' l-avjazzjoni. Bosta partijiet interessati u awtoritajiet nazzjonali jqisu bħala l-għodda l-aktar xierqa, is-sorveljanza mill-qrib tas-saħħa finanzjarja tat-trasportaturi ta' l-ajru bil-liċenzja – kif ġiet imtejba bir-reviżjoni tat-tielet pakkett[19]. Il-Kummissjoni tinsab konxja tad-diffikultajiet potenzjali għall-passiġġieri u qed tkompli tevalwa l-aspetti kollha marbuta ma' din il-kwistjoni, inklużi l-għażliet possibbli.

7. Konklużjonijiet

Il-Kummissjoni taf li mid-dħul fis-seħħ tar-Regolament f'xi Stati Membri ċerti kategoriji ta' operaturi ta' l-inġenji ta' l-ajru kienu qed ibatu minn żieda sostanzjali fl-ispejjeż ta' l-assigurazzjoni. Madankollu l-Kummissjoni ma għandhiex provi ta' problema ta' natura ġenerali fir-Regolament. Kienet l-intenzjoni tal-Kunsill u l-Parlament li jkun hemm ambjent ekwu u li jiġu stabbiliti rekwiżiti ta' l-assigurazzjoni armonizzati għall-operaturi ta' l-inġenji ta' l-ajru kollha, kemm dawk kummerċjali kif ukoll mhux kummerċjali, Ewropej kif ukoll barranin, sabiex il passiġġieri u vittmi ta' parti terza jiġu garantiti kumpens adegwat. Ir-reazzjonijiet ikkonfermaw li dan il-għan għadu validu u li l-introduzzjoni mill-ġdid tal-possibbiltà ta' regoli nazzjonali (per eżempju għal operazzjonijiet mhux kummerċjali ta' l-inġenji ta' l-ajru żgħar) jaħdmu kontra l-produttività.

Tali armonizzazzjoni, min-natura tagħha stess, taffettwa operaturi f'ċerti Stati Membri aktar milli oħrajn. Madankollu, fil-maġġoranza ta' l-Istati Membri r-rekwiżiti minimi tar-Regolament ma kkaġunaw l-ebda problema sostanzjali. Għalhekk, minkejja t-tħassib espress minn ċerti Stati Membri - u mill-operaturi ta' l-inġenji ta' l-ajru li ġew affettwati – ir-rekwiżiti ta' l-assigurazzjoni stabbiliti bir-Regolament ma jistgħux jitqiesu bħala għoljin wisq għal ċerti kategoriji, bħal inġenji ta' l-ajru żgħar[20]. F'dan il-kuntest, wieħed għandu jinnota wkoll li r-rekwiżiti minimi ta' l-assigurazzjoni tar-Regolament għal inġenji ta' l-ajru b'MTOM taħt l-2,700 kg huma ħafna aktar baxxi milli kienu proposti oriġinarjament mill-Kummissjoni.

Fit-tliet snin mid-dħul fis-seħħ tiegħu, ir-Regolament 785/2004 laħaq, b’mod effettiv, l-għan ta' l-iżgurar ta' kopertura ta' l-assigurazzjoni fuq passiġġieri, bagalji, merkanzija u responsabbiltajiet tal-parti terza ta' l-operaturi ta' l-inġenji ta' l-ajru kollha li jtiru fil-Komunità. Bħalissa ma hemm l-ebda xhieda li se jkunu meħtieġa tibdiliet fir-Regolament. Il-Kummissjoni hija tal-konvinzjoni li l-kjarifiki f'dan ir-rapport se jtejbu aktar it-tħaddim tar-Regolament, u se jkomplu jissorveljaw l-implimentazzjoni tar-Regolament mill-qrib, flimkien ma' l-Istati Membri u l-partijiet interessati, b'mod partikolari fil-qafas tal-grupp ta' l-assigurazzjoni.

A) Mudell ta' Ċertifikat ta' l-Assigurazzjoni għat-trasportaturi ta' l-ajru

Certificate of Insurance | [ Broker’s Letterhead ] |

Aviation [ Address ] tel: […………………] fax: […………………] |

th February 2005 |

TO WHOM IT MAY CONCERN

[ reference]

THIS IS TO CERTIFY that we, in our capacity as Insurance Brokers, have placed Insurance with Lloyds Underwriters and Certain Insurance Companies who have authorised us to issue this Certificate on their behalf in the name of [ Insured name ] covering their fleet of aircraft against the following risks and up to the limits stated whilst operating anywhere in the World:

AIRCRAFT THIRD PARTY, PASSENGER (INCLUDING BAGGAGE AND PERSONAL EFFECTS), CARGO, MAIL AND AIRLINE AVIATION GENERAL THIRD PARTY LEGAL LIABILITY for a Combined Single Limit (Bodily Injury/Property Damage) of at least USD[………..],000,000 any one occurrence, any one aircraft and in the annual aggregate in respect of products liability.The coverage provided includes WAR, TERRORISM AND ALLIED PERILS in accordance with the Extended Coverage Endorsement AVN52E deleting all paragraphs other than (b) of the War, Hi-jacking and Other Perils Exclusion Clause AVN48B, but Aircraft Third Party, Cargo and Mail whilst not on board an aircraft and Airline Aviation General Third Party Legal Liability is subject to an overall sub-limit of US$[………],000,000 any one occurrence and in the annual aggregate for all aircraft and aviation operations combined . This sub-limit is part of the above Combined Single Limit and not addition thereto and does not apply to Cargo and Mail whilst on board an aircraft, Passengers and Passenger Baggage Legal Liability.

Furthermore, a separate EXCESS THIRD PARTY WAR, TERRORISM AND ALLIED PERILS LEGAL LIABILITY insurance has been placed to provide a limit of

US$[…],000,000 any one occurrence and in the annual aggregate for all aircraft and aviation operations combined excess of the sub-limit above for an overall MAXIMUM TOTAL LIMIT for THIRD PARTY WAR , TERRORISM AND ALLIED PERILS LEGAL LIABILITY of US$[………..],000,000 over both insurances at inception.

IT IS FURTHER CERTIFIED THAT the amounts of insurance stated above are in accordance with the minimum insurance cover requirements of Articles 6 and 7 of Regulation (EC) no 785/2004 based on (a) the rates of exchange applicable to Special Drawing Rights at inception of the insurances, (b) third party war, terrorism and allied perils being insured on an aggregate basis as above, and (c) it being understood that such aggregate limits may be reduced or exhausted during the policy period by virtue of claims made against aircraft or other operational interest covered by the insurances.

Subject to the coverage, terms, conditions, limitations, exclusions, excesses and cancellation provisions of the relative Policies, Numbered [………………] and […………..], which are in force from […………………..] until [……………….].

[ Broker ]

AUTHORISED SIGNATORY

SEVERAL LIABILITY NOTICE - The subscribing insurers' obligations under policies to which they subscribe are several and not joint and are limited solely to the extent of their individual subscriptions. The subscribing insurers are not responsible for the subscription of any co-subscribing insurer who for any reason does not satisfy all or part of its obligations.

ANNESS B) Mudell ta' Ċertifikat ta' l-Assigurazzjoni għall-operaturi ta' l-inġenji ta' l-ajru[21]

Certificate Rationale

The CAA is conscious of the varying styles of certificate issued by insurance companies worldwide.

The aim of this certificate is to provide a consistent, common framework to enable the level of insurance cover to be checked by the CAA’s staff (many of whom will not be insurance specialists).

The use of such a common certificate will hopefully reduce the potential risk of an aircraft being detained. The certificate is broken in to two parts:

1) A “Regulatory Box” in to which details of the aircraft and the level of cover required to meet the requirements of Council Regulation 285/2004 will be outlined.

2) A second section into which requirements specific to a particular policy can be detailed by the broker/underwriter as required. Note this second section cannot be inconsistent with the Regulatory Box.

The CAA having had expert input from the insurance industry and after a period of consultation believes that the model certificate attached will enable it to enforce Council Regulation 785/2004. The certificate is not however approved by the CAA and its ownership and responsibility for its accuracy remains with the insurance company/broker concerned.

Airline Licensing & Consumer Issues

Civil Aviation Authority

London

March 2005

ABC CERTIFICATE OF AVIATION INSURANCE

TO WHOM IT MAY CONCERN 1 January 2005

[pic]

ANNESS C) Mudell ta' Ċertifikat ta' l-Assigurazzjoni għall-avjazzjoni ġenerali[22]

Certificate of Insurance | Policy No. |

Aviation Insurance

Insured | Issuing Date |

Period of Insurance |

Type of Aircraft | MTOM Kg |

Reg. Mark | Number of Passengers |

Territorial Scope of Coverage |

EU Regulation EC 785/2004 on Liability Limits Third Party and Passenger Legal Liability InsuranceThe coverage is in accordance with EU regulation (EC) 785/2004 for Third Party and Passenger Legal Liability. Minimum limits of indemnity, including acts of war, terrorism, hijacking, acts of sabotage, unlawful seizure of aircraft and civil commotion, in the regulation are: Passenger Legal Liability SDR 250.000 per passenger Third Party Legal Liabilityċ Category MTOM (kg) Limits of indemnity 1 < 500 SDR 750.000 2 < 1.000 SDR 1.500.000 3 < 2.700 SDR 3.000.000 4 < 6.000 SDR 7.000.000 5 < 12.000 SDR 18.000.000 6 < 25.000 SDR 80.000.000 7 < 50.000 SDR 150.000.000 8 < 200.000 SDR 300.000.000 9 < 500.0000 SDR 500.000.000 10 > 500.0000 SDR 700.000.000 In addition for commercial operators: Baggage SDR 1.000 per passenger Cargo SDR 17 per kilogram Delay SDR 4150 | Sum insured Combined Single Limit Bodily Injury/Property Damage/ Passenger Legal Liability any one accident, in all Third Party Legal Liability Bodily Injury, any one accident, in all Property Damage, any one accident,in all Combined Single Limit Bodily Injury/Property Damage any one accident, in all Passenger Legal Liability Bodily Injury, each passenger each occurrence |

To whom it may concern

Certificate of Insurance

This is to certify that an insurance contract has been signed between us and the insured named above in accordance with information given in the schedule.

The insurance is valid for the owner and/or user of the insured aircraft.

A condition for the validity of the insurance contract is that premium instalments are duly paid.

Subject to the terms, definitions, conditions, limitations and exclusions of the Policy.

[1] Ir-Regolament tal-Kunsill (KE) Nru 2407/92, l-Artikolu 7

[2] COM (2002) 521, Proposal for a Regulation of the European Parliament and of the Council on insurance requirements for air carriers and aircraft operators

[3] Sinteżi tal-kontributi li daħlu ġiet ippubblikata fl-10 ta' Jannar 2008 fuq http://ec.europa.eu/transport/air_portal/consultation/2007_17_11_en.htm. Il-kontributi kollha mhux konfidenzjali jistgħu jiġu kkonsultati fuq l-istess websajt.

[4] Drittijiet Speċjali ta' Prelevament. 1 SDR = 1.04 EUR [mit-28/03/08].

[5] COM (2002) 521 ta' l-24.9.2002, p. 6.

[6] COM (2001) 574 ta' l-10.10.2001, The repercussions of the terrorist attacks in the United States on the air transport industry , p.4.-5. COM (2002) 320 tat-2.7.2002, Communication on Insurance in the Air Transport sector following the terrorist attacks of 11 September 2001 in the United States , p.2.

[7] Sors: Aon Airline Insurance Market Review 2006 .

[8] Sors: Willis Global Aviation Bulletin ; Aon Airline Insurance Market Review 2007 .

[9] Sors: Aon Airline Insurance Market Review 2007 .

[10] IP/05/361 tat-23 ta' Marzu 2005: " Competition : aviation insurers commit to reforms to promote competition and transparency "

[11] www.aicg.co.uk

[12] Ir-Regolament jinkludi b'mod espliċitu r-riskji tat-terroriżmu fir-rekwiżiti minimi ta' l-assigurazzjoni. Il-poloz ta' l-assigurazzjoni ta' l-avjazzjoni jeskludu riskji ta' gwerra, hi-jacking u terroriżmu permezz ta' "klawżola ta' estensjoni dwar il-gwerra, hi-jacking u perikli oħra". Riskji bħal dawn, madankollu, jiġu rrestawrati b'approvazzjoni għal kopertura estiża għar-responsabbiltajiet ta' l-avjazzjoni.

[13] Sors: Aon Airline Insurance Market Review 2007 .

[14] Il-klawżoli huma ppubblikati fuq is-sit www.aicg.co.uk.

[15] COM (2002) 320, p.4.

[16] Sors: Aon Airline Insurance Market Review 2007 .

[17] Wara d-dħul fis-seħħ tar-Regolament 785/2004, il-Kummissjoni ħeġġet ukoll u b'mod attiv soluzzjoni għas-"Sally B" li kienet ibbażata fuq is-suq.

[18] Ir-Regolament 2407/92 dwar liċenzjar ta' air carriers u l- Proposal for a Regulation on common rules for the operation of air transport services in the Community .

[19] Proposal for a Regulation on common rules for the operation of air transport services in the Community . Ara l-Istqarrija għall-Istampa tal-Kummissjoni IP/07/1831 tat-30 ta' Novembru 2007.

[20] Kif ġie kkonfermat b'mod impliċitu mill-Konklużjonijiet tal-Kunsill tas-7/8 ta' April dwar il-Komunikazzjoni tal-Kummissjoni għal Aġenda għal Ġejjieni Sostenibbli fl-Avjazzjoni Ġenerali u Kummerċjali.

[21] Dan il-mudell ta' ċertifikat għall-operaturi ta' l-inġenji ta' l-ajru ġie żviluppat mill- London Insurance Market Brokers Committee b'kollaborazzjoni ma' l-Awtorità ta' l-Avjazzjoni Ċivili tar-Renju Unit.

[22] Dan l-abbozz ta' mudell ta' ċertifikat għall-operaturi ta' l-inġenji ta' l-ajru ġie żviluppat mill- International Union of Aviation Insurers . Huwa paġna tal-wiċċ li turi konformità mar-rekwiżiti tar-Regolament 785/2004 li fiha l-Istati individwali setgħu jehmżu kull rekwiżiti nazzjonali addizzjonali kif meħtieġ.